विधानसभा चुनाव में सबसे कमजोर सीटों पर कांग्रेस-बसपा से लाए नेताओं को उतारेगी मैदान में
Rajasthan Vidhan Sabha Election 2023 - BJP Congress Strategies. सरकार रिपीट करने के लिए कांग्रेस की मुफ्त योजनाओं के बीच भाजपा ने भी हर सीट की मार्किंग करते हुए एड़ी-चोटी का जोर लगाना शुरू कर दिया है
सरकार रिपीट करने के लिए कांग्रेस की मुफ्त योजनाओं के बीच भाजपा ने भी हर सीट की मार्किंग करते हुए एड़ी-चोटी का जोर लगाना शुरू कर दिया है। कांग्रेस हर वर्ग को साधने के लिए सरकारी योजनाओं की घोषणा कर रही है, तो भाजपा एक-एक सीट की मार्किंग कर उसके समीकरण अपने पक्ष में करने में जुटी है।
भाजपा का फोकस उन सीटों पर ज्यादा है, जहां पिछले दो से तीन चुनावों में उसे हार का सामना करना पड़ा और वह सत्ता से दूर रही। इन सीटों पर भाजपा कांग्रेस और बसपा सहित निर्दलीय नेताओं को पार्टी में शामिल करवा रही है। कुछ नेताओं ने पिछले दिनों भाजपा की सदस्यता ले ली है, वहीं चुनावों तक कई और नेता भाजपा का दामन थाम सकते हैं।
इसी सिलसिले में कई सीटों पर अच्छी पैठ रखने वाले रिटायर्ड IAS-IPS अफसरों को भी पार्टी जॉइन करवा रही है। पिछले दिनों कई ऐसे ब्यूरोक्रेट्स पार्टी में शामिल हुए, जिन्होंने अपनी सर्विस के दौरान भी नाम कमाया। एक रिटायर्ड IPS तो ऐसे हैं, जिन्हें एनकाउंटर स्पेशलिस्ट कहा जाता था।
केवल ब्यूरोक्रेट ही नहीं, पिछले चुनाव में जिन सीटों पर BJP खुद के नेताओं की बगावत के कारण हारी, उन नेताओं की फिर से घर वापसी करा रही है।
ऐसी 20 सीटें हैं, जो BJP के लिए सबसे बड़ी चुनौती बनी हुई हैं। वहां जीत के लिए BJP कौन से प्लान पर काम कर रही है, पढ़िए इस स्पेशल रिपोर्ट में… 
बागियों और लोगों के बीच लोकप्रिय चेहरों को पार्टी में शामिल करने के 5 बड़े कारण: 
जानिए अब तक किस-किस कमजोर सीट के समीकरण सुधारने पर BJP ने जोर लगाया और किन नेताओं को पार्टी में शामिल करके सियासी मजबूती हासिल करने की कोशिश की...
रिटायर्ड IAS चंद्रमोहन मीणा : बस्सी में लगातार हार रही BJP, समीकरण सुधारने के लिए चंद्रमोहन को जॉइन कराया
जयपुर जिले की बस्सी सीट भाजपा की कमजोर सीटों में शामिल है। परिसीमन के बाद 2008, 2013 और 2018 में हुए तीनों चुनाव भाजपा ने हारे। यहां के जातीय समीकरण ऐसे हैं कि तीन बार से लगातार निर्दलीय उम्मीदवार जीत रहे हैं। पिछली बार रिटायर्ड IPS लक्ष्मण मीणा ने यहां से निर्दलीय के तौर पर चुनाव जीता।
BJP दूसरे नंबर पर रही। इससे पहले 2008 और 2013 के चुनाव में निर्दलीय अंजू देवी धानका ने जीत हासिल की। BJP दोनों बार चौथे नंबर पर रही।
इस बार यहां के जातीय समीकरण सुधारने के लिए BJP ने रिटायर्ड IAS चंद्रमोहन मीणा को पार्टी जॉइन कराई है। BJP का मानना है कि चंद्रमोहन मीणा रिटायर्ड ब्यूरोक्रेट होने की वजह से क्षेत्र में पहचान रखते हैं और आने वाले चुनाव में उनका फायदा पार्टी को मिलेगा।
विजेंद्र सिंह : पूर्व राष्ट्रपति प्रतिभा पाटिल के भतीजे के जरिए उदयपुरवाटी में कांग्रेस में सेंध
कांग्रेस के प्रदेश महासचिव रहे और 2008 में झुंझुनूं की उदयपुरवाटी सीट से चुनाव लड़ चुके विजेंद्र सिंह को BJP ने कांग्रेस से तोड़कर पार्टी जॉइन कराई है। विजेंद्र सिंह पूर्व राष्ट्रपति प्रतिभा पाटिल के भतीजे हैं। उदयपुरवाटी BJP की कमजोर सीट मानी जाती है।
यहां पिछले तीन चुनाव में से दो चुनाव में BJP हारी है। BJP की कोशिश है कि विजेंद्र सिंह के जरिए वह उदयपुरवाटी में समीकरण सुधारकर इस बार जीत हासिल करेगी।
विजेंद्र सिंह ने 2008 के चुनाव में कांग्रेस की टिकट पर 20641 वोट हासिल किए थे। उदयपुरवाटी सीट ऐसी हैं जहां पर हर बार त्रिकोणीय या बहुकोणीय मुकाबला रहता है।
पिछले तीन चुनाव की बात करें तो यहां से बसपा की टिकट पर दो बार 2008 और 2018 में राजेंद्र गुढ़ा और एक बार 2013 में BJP के शुभकरण चौधरी जीते।
ओम प्रकाश पहाड़िया : पूर्व मुख्यमंत्री जगन्नाथ पहाड़िया के पुत्र हैं, वैर सीट से चुनाव में उतार सकती है BJP
भरतपुर की वैर विधानसभा सीट 2008 और 2013 में BJP ने जीती थी। 2008 और 2013 में जीत का अंतर काफी कम था। इसके बाद इस सीट पर BJP और कमजोर हुई और 2018 का चुनाव हार गई। यहां से कांग्रेस के भजनलाल जाटव जीते, जो कांग्रेस सरकार में PWD मंत्री हैं। अनुसूचित जाति के लिए इस रिजर्व सीट पर BJP इस बार समीकरण सुधारने के लिए कांग्रेस सरकार में मुख्यमंत्री रहे जगन्नाथ पहाड़िया के बेटे ओमप्रकाश पहाड़िया पर दांव खेल सकती है।
ओम प्रकाश पहाड़िया को BJP ने पार्टी में शामिल किया है। ओम प्रकाश पहाड़िया 2013 के चुनाव में कांग्रेस के टिकट पर वैर सीट से चुनाव लड़ चुके हैं।
उस दौरान पहाड़िया को 40 हजार 226 वोट मिले थे। भाजपा काे लग रहा है कि पूर्व मुख्यमंत्री के बेटे और राजनीतिक रूप से अपना प्रभाव रखने वाले ओम प्रकाश पहाड़िया वैर सीट पर उसकी नैया पार लगाएंगे। साथ ही इसका फायदा कुछ महीने बाद होने वाले लोकसभा चुनाव में भरतपुर लोकसभा सीट पर भी मिलेगा।
सुभाष महरिया : 2014 में मोदी लहर में भाजपा से बगावत करके 1,88,841 वोट हासिल किए
पूर्व केंद्रीय मंत्री सुभाष महरिया को पिछले दिनों BJP ने पार्टी जॉइन कराई है। महरिया सीकर से तीन बार सांसद रह चुके हैं। वे अटल बिहारी वाजपेयी सरकार में मंत्री भी रहे।
2009 में हार के बाद 2014 के चुनाव में BJP ने महरिया को टिकट नहीं दिया तो वे निर्दलीय मैदान में उतर गए। इस चुनाव में मोदी लहर के बावजूद उन्होंने 1,88,841 वोट हासिल किए थे। हालांकि जीत BJP के सुमेधानंद सरस्वती की हुई।
बाद में महरिया 2016 में कांग्रेस में शामिल हो गए और 2019 के चुनाव में कांग्रेस के टिकट से सांसद का चुनाव लड़ा और 4,74,948 वोट हासिल करके दूसरे नंबर पर रहे।
सीकर में उनके प्रभाव को देखते हुए BJP ने उनको फिर से पार्टी से जोड़ा है। माना जा रहा है कि उनको सीकर की लक्ष्मणगढ़ सीट से विधानसभा का चुनाव लड़ाया जा सकता है।
लक्ष्मणगढ़ सीट से कांग्रेस के प्रदेश अध्यक्ष गोविंद सिंह डोटासरा लगातार तीन बार से BJP को हरा रहे हैं। BJP को लक्ष्मणगढ़ सीट पर कद्दावर नेता की जरूरत थी। इसलिए महरिया को फिर से पार्टी में लाया गया है।
रिटायर्ड IPS गोपाल मीणा : UP में 5 साल DG रहे, अब जमवारामगढ़ में जीत पक्की करने की तैयारी
जयपुर जिले में आने वाली जमवारामगढ़ सीट पर BJP पिछले तीन चुनाव में से दो बार हारी है। 2008 में यहां कांग्रेस जीती। 2013 में BJP जीती। 2018 में फिर से यह सीट कांग्रेस के कब्जे में चली गई।
वर्तमान में यहां से कांग्रेस के गोपाल मीणा विधायक हैं। इस बार जमवारामगढ़ को जीतने के लिए BJP ने हाल ही UP में पुलिस महानिदेशक रहे रिटायर्ड आईपीएस गोपाल मीणा को पार्टी जॉइन कराई है।
मीणा UP की योगी सरकार में पांच साल DG रहे और लगभग 200 एनकाउंटर कराने का उनका रिकॉर्ड रहा है। मीणा क्षेत्र में प्रभाव रखते हैं। BJP का मानना है कि उनके प्रभाव का इस्तेमाल अगले चुनाव में करके वह इस सीट पर जीत हासिल करेगी।
हेमसिंह भडाना : वसुंधरा सरकार में मंत्री थे, टिकट नहीं मिला तो थानागाजी से बागी होकर चुनाव लड़े
हेमसिंह भडाना की बगावत के कारण पिछली बार BJP ने थानागाजी विधानसभा सीट खो दी थी। टिकट नहीं मिलने से नाराज भडाना ने निर्दलीय चुनाव लड़कर 34,729 वोट हासिल किए।
वे दूसरे नंबर पर रहे। जीत निर्दलीय कांति प्रसाद की हुई। भडाना के मैदान में उतरने से भाजपा के रोहिताश्व कुमार तीसरे नंबर पर और कांग्रेस के सुनील कुमार चौथे नंबर पर खिसक गए थे।
माना जा रहा है कि अगर पिछली बार थानागाजी से हेमसिंह भडाना को टिकट दिया जाता तो BJP की जीत तय थी। यही कारण है कि इस बार हेमसिंह भडाना को फिर से पार्टी में शामिल किया है।
BJP की कोशिश है कि थानागाजी में बिगड़े समीकरणों को ठीक कर इस बार जीत सुनिश्चित की जाए। बीजेपी थानागाजी से भडाना को मैदान में उतार सकती है।
रिटायर्ड IAS पीआर मीणा : सपोटरा BJP के लिए कमजोर सीट, इस बार नया दांव
करौली के सपोटरा विधानसभा क्षेत्र से BJP लगातार चुनाव हार रही है। 2008 में यहां से बसपा से रमेश मीणा ने चुनाव जीता। इसके बाद अगले दोनों चुनाव भी रमेश मीणा कांग्रेस के टिकट पर जीते।
रमेश मीणा अभी कांग्रेस सरकार में पंचायती राज मंत्री हैं। सपोटरा में लगातार हार से परेशान BJP चाहती है कि इस बार यहां के समीकरण पक्ष में किए जाए।
BJP ने रिटायर्ड IAS पीआर मीणा को पार्टी जॉइन कराई है। माना जा रहा है कि BJP सपोटरा से पीआर मीणा को मैदान में उतार कर उनके प्रभाव का फायदा उठाएगी।
रामदेव सिंह खैरवा, रिटायर्ड IPS : खंडेला में समीकरण सुधारने की कवायद
सीकर की खंडेला सीट से पिछला चुनाव BJP हार गई थी। यहां से कांग्रेस के बागी उम्मीदवार महादेव सिंह ने निर्दलीय के तौर पर जीत हासिल की थी।
जाट बहुल इस सीट पर पिछली बार प्रमुख रूप से तीन जाट उम्मीदवारों में मुकाबला था। कांग्रेस ने सुभाष मील को टिकट दिया था जबकि BJP की ओर से बंशीधर बाजिया मैदान में थे।
तीसरे उम्मीदवार निर्दलीय महादेव सिंह थे। वोटों का बंटवारा इस तरह हुआ कि जीत निर्दलीय महादेव सिंह के खाते में आई।
इससे पहले 2008 और 2013 के चुनाव में यहां BJP के बंशीधर ने चुनाव जीता था। इस बार BJP ने रिटायर्ड आईपीएस रामदेव सिंह खैरवा को पार्टी में शामिल किया है।
खैरवा क्षेत्र में प्रभाव रखते हैं, पिछली बार वे कांग्रेस से टिकट के दावेदार थे, लेकिन टिकट नहीं मिला था। BJP को लगता है कि इस बार खंडेला में कांग्रेस की ओर से सुभाष मील और महादेव सिंह में टिकट को लेकर रस्साकशी चलेगी और किसी एक को टिकट मिलने की स्थिति में दूसरे के बागी होने की संभावना रहेगी। ऐसे में रामदेव सिंह खैरवा पर दांव खेलकर BJP खंडेला के समीकरण सुधारने की कोशिश करेगी।
कुलदीप धनखड़ : विराटनगर में बगावत करके BJP को तीसरे नंबर पर पहुंचाया
पिछले चुनाव में भाजपा के प्रदेश महामंत्री के पद पर रहते हुए कुलदीप धनखड़ ने विराटनगर विधानसभा क्षेत्र से टिकट की दावेदारी की थी। लेकिन दो बार के सीटिंग MLA फूलचंद भिंडा पर विश्वास जताते हुए पार्टी ने उन्हीं को तीसरी बार मैदान में उतारा। इसके कारण कुलदीप धनखड़ ने पार्टी से बगावत करके निर्दलीय के तौर पर ताल ठोक दी।
धनखड़ की बगावत के कारण विराटनगर सीट भाजपा ने खो दी। यहां से कांग्रेस के इन्द्राज गुर्जर की जीत हुई।
धनखड़ 40,060 वोट हासिल करके दूसरे नंबर पर रहे, जबकि भाजपा के फूलचंद भिंडा तीसरे नंबर पर चले गए। पार्टी ने धनखड़ के प्रभाव को देखते हुए वापस पार्टी से जोड़ा है। माना जा रहा है कि इस बार विराटनगर सीट से धनखड़ को मैदान में उतारा जाएगा।
अलवर ग्रामीण: तीन में से दो चुनाव हारी BJP, इस बार बसपा के प्रदेश महासचिव को जोड़ा
अलवर ग्रामीण सीट से BJP पिछले तीन में से दो चुनाव हारी है। यहां 2008 और 2018 में कांग्रेस जीती जबकि 2013 के चुनाव में BJP ने जीत हासिल की थी।
इस लिहाज से BJP के लिए अलवर ग्रामीण सीट कमजोर सीट मानी जाती है। यहां के जातीय समीकरण सुधारने के लिए BJP ने बहुजन समाजवादी पार्टी के प्रदेश महासचिव और दो बार इस सीट से चुनाव लड़ चुके एडवोकेट अशोक वर्मा को पार्टी जॉइन कराई है।
BJP का मानना है कि अशोक वर्मा के पार्टी में शामिल होने से अलवर ग्रामीण सीट पर उसके समीकरण सुधरेंगे। भाजपा पिछले तीन चुनाव से हर बार यहां अपना उम्मीदवार बदलती आ रही है।
देवीसिंह शेखावत : बानसूर में निर्दलीय चुनाव लड़कर भाजपा को हराया था।
अलवर की बानसूर सीट पर BJP लगातार तीन बार से हार रही है। इस कमजोर सीट को इस बार BJP हर हाल में जीतने की कोशिश में है।
यही वजह है कि पिछली बार हार का कारण बने देवीसिंह शेखावत को फिर से पार्टी से जोड़ा गया है। पिछली बार अलवर UIT के चेयरमैन रहते शेखावत ने बानसूर से BJP का टिकट मांगा था, लेकिन पार्टी ने महेंद्र यादव को टिकट दिया। इस पर शेखावत ने भाजपा से बगावत करके निर्दलीय चुनाव लड़ा।
उन्होंने निर्दलीय प्रत्याशी के रूप में 47,736 वोट हासिल किए। शेखावत दूसरे नंबर पर रहे। जीत कांग्रेस की शकुंतला रावत की हुई, जबकि यहां से तीसरे स्थान पर रहे भाजपा प्रत्याशी महेन्द्र कुमार यादव काे 44,226 वोट ही मिले।
कांग्रेस की शकुंतला रावत 65,656 वोट लेकर 17,920 वोट के अंतर से चुनाव जीती थीं। उस दाैरान माना जा रहा था कि अगर शेखावत को भाजपा टिकट देती तो वे चुनाव जीत सकते थे। इस बार भाजपा देवी सिंह को बानसूर से मैदान में उतार सकती है।
नरसी किराड़ : रालोपा से तोड़कर BJP ने खुद से जोड़ा
नरसी किराड़ ने पिछला विधानसभा चुनाव राष्ट्रीय लोकतांत्रिक पार्टी के टिकट से अलवर की कठूमर विधानसभा सीट से लड़कर 10,846 वोट हासिल किए थे।
कठूमर में कांग्रेस जीती और BJP दूसरे नंबर पर रही। कांग्रेस प्रत्याशी ने BJP के प्रत्याशी को 14,168 वोटों से हराया था।
BJP ने हाल ही में नरसी किराड़ को पार्टी में शामिल किया है। BJP की कोशिश है कि कठूमर सीट पर इस बार किराड़ के जरिए वोटों का बंटवारा रोककर जीत हासिल की जाए।
नागौर में मिर्धा परिवार पर BJP की नजर, ज्योति मिर्धा को ले सकती है पार्टी में
BJP सूत्रों का कहना है कि नागौर में जातीय समीकरण पक्ष में करने के लिए पार्टी की मिर्धा परिवार से अंदरखाने चर्चा चल रही है।
हाल ही उपराष्ट्रपति जगदीप धनखड़ का नागौर दौरा इसी कवायद की कड़ी माना जा रहा है। धनखड़ ने ज्योति मिर्धा के दादा स्व. नाथूराम मिर्धा की मूर्ति का अनावरण किया था।
पार्टी सूत्रों का कहना है कि नागौर लोकसभा सीट BJP की सबसे कमजोर सीटों में गिनी जाती है। यहां से ज्योति मिर्धा पिछले तीन चुनाव लड़ चुकी है। 2009 में ज्योति मिर्धा नागौर संसदीय सीट से सांसद भी रह चुकी है।
BJP की कोशिश है कि अगर ज्योति मिर्धा को पार्टी में शामिल किया जाता है तो नागौर में विधानसभा और लोकसभा दोनों चुनाव के समीकरण खुद के पक्ष में हो सकते हैं। हालांकि अभी यह भविष्य के गर्भ में है कि BJP की कोशिश कितनी सफल हो पाती है।
ब्यूरोक्रेट से लेकर दूसरी पार्टी के नेता, BJP में आने को तैयार : देवनानी
BJP की जॉइनिंग और री-जॉइनिंग कमेटी के सदस्य और अजमेर नॉर्थ से विधायक वासुदेव देवनानी कहते हैं- हमारे पास बहुत-से नेताओं के पार्टी से जुड़ने के आवेदन आए हैं। हम उन पर विचार करके फाइनल कर रहे हैं।
हाल के दिनों में एक दर्जन से अधिक नेताओं को पार्टी से जोड़ा गया है, जिनमें पूर्व केंद्रीय मंत्री से लेकर दूसरे दलों के प्रदेश स्तर के नेता तो शामिल हैं ही, बहुत-से ब्यूरोक्रेट्स भी हैं जो देश के कई राज्यों में बड़े पदों पर काम कर चुके हैं। देवनानी कहते हैं जैसे-जैसे चुनाव नजदीक आते जाएंगे BJP जॉइन करने वाले नेताओं की संख्या बढ़ती जाएगी।